ไฟแนนทูเดย์
โดย...ช.ชดา
10 ม.ค. 2560

โดย...ช.ชดา
การลงทุนที่ไม่ยอมขยายตัวเป็นปัจจัยหนึ่งที่ดึงให้เศรษฐกิจไทยไม่เติบโต ทั้งที่คลังออกมาตรการกระตุ้นการลงทุนมาแล้วปีกว่าตั้งแต่วันที่ 3 พ.ย. 2558-31 ธ.ค. 2559 แต่ก็ไม่สามารถจูงใจให้เอกชนลงทุนได้ อภิศักดิ์ ตันติวรวงศ์ รมว.คลัง จึงบอกล่วงหน้ามาตลอดว่าจะไม่ต่ออายุมาตรการนี้ ถือว่ารัฐบาลช่วยลดค่าใช้จ่ายในการลงทุน ใครไม่ใช้โอกาสทองนี้ก็ตามใจ
แต่พอหมดอายุมาตรการปุ๊บ กกร.ก็ยื่นหนังสือถึงขุนคลังปั๊บ ขอขยายระยะเวลามาตรการส่งเสริมการลงทุนในประเทศออกไปอีกหน่อย แถมหยอดว่ามาตรการนี้ดีแต่ระยะเวลาสั้นไป เรื่องนี้ต้องถามใจอภิศักดิ์ ว่าจะยอมให้ได้หรือเปล่า
สุรชัย กำพลานนท์วัฒน์ รองกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ ยืนยันว่าตอนนี้ยังไม่คิดย้ายงาน ที่มีคนเห็นไปเดินแถวกระทรวงเกษตรฯ เพราะรับจ๊อบไปเป็นกรรมการบริหาร ห้องปฏิบัติการกลางตรวจสอบผลิตภัณฑ์สินค้าการเกษตรและอาหาร หรือเซ็นทรัลแล็บ เท่านั้นเอง